《春盘》
宋代·陈宓

清晨采撷南山麓，金刀细细裁青縠。
素盘恰办饥雷鸣，饱觉春阳满枯腹。
我生头颔非虎燕，未许哜胾薄野蔌。
从今葱韭艺一区，便可朝餐食无肉。
君不见宝马雕鞍纨绔儿，匏壶之体充甘肥。
一生饱死同蝤蛴，夷齐至今民称之。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。